पर मुझे तो जंगलों, चिड़ियाघरों, या फिर पहाड़ों पर पैदल ही घूमने में मज़ा आता है, इससे मैं जहाँ मन चाहे और जितनी देर चाहे रुक सकता हूँ ! चिड़ियाघर में बने पक्के मार्ग पर चलते-2 हम लोग हिरणों के झुंड के पास से गुज़रे, वैसे इस चिड़ियाघर में सबसे ज़्यादा हिरण ही है, अलग-2 प्रजातियों के हिरण यहाँ आपको देखने के लिए मिल जाएँगे ! इस समय बहुत तेज धूप थी और गर्मी भी बहुत लग रही थी, आलम ये हो गया था कि थोड़ी-2 देर में हम दोनों छाया देख कर आराम करने बैठ जा रहे थे ! पीने के लिए ठंडे पानी की यहाँ अच्छी व्यवस्था है, और चिड़ियाघर में अंदर ज़रूरी जानकारी भी अच्छे ढंग से मुहैया की गई है ! चिड़ियाघर में घुसने पर तो ज़्यादा भीड़ नहीं लग रही थी पर यहाँ बाघ के आस-पास वाली जगह पर लोगों की काफ़ी भीड़ थी !